Idris Elba

**Idrissa Akuna** "**Idris**" **Elba**, OBE, is ’n Britse akteur, musikant en DJ. Hy is veral bekend vir sy rolle as die dwelmbaas en sakeman Russell "Stringer" Bell in die reeks *The Wire*, speurder John Luther in die reeks *Luther* en Nelson Mandela in die 2013-biografieprent *Mandela: Long Walk to Freedom*. 

Hy is al vyf keer vir ’n Golden Globe benoem vir beste akteur in ’n minireeks of TV-prent, en het een keer gewen. Hy is ook al vier keer vir ’n Emmy benoem.

Elba was in rolprente soos *American Gangster* (2007), *Takers* (2010), *Thor* (2011), *Prometheus* (2012) en *Beasts of No Nation* (2015). Benewens akteur is hy ook ’n platejoggie (DJ) onder die naam **Big Driis** en ’n hip-hop-soulmusikant.

## Vroeë lewe 
Elba is in Newham, Londen, gebore. Sy pa, Winston, was van Sierra Leone en het by die Ford-motormaatskappy gewerk. Sy ma, Eve, was van Ghana en ’n klerk. Sy ouers is in Sierra Leone getroud en het daarna na Londen verhuis. Elba het in East Ham grootgeword en sy naam op skool verkort van Idrissa na Idris. Hy het daar begin toneelspeel. In 1986 het hy sy oom gehelp in sy werk as platejoggie vir troues, en binne ’n jaar het hy sy eie DJ-maatskappy saam met vriende gestig.

Sy eerste rolle was in *Crimewatch*-moordrekonstruksies. Op 19 het hy in nagklubs gewerk onder die naam DJ Big Driis, maar in sy vroeë 20's het hy oudisies begin aflê vir TV-rolle. Hy het kort daarna na New York-stad in die VSA verhuis en het nou en dan na Brittanje teruggekeer vir ’n rol.

In 2002 het Elba ’n hoofrol in die drama *The Wire* gekry. Van dié jaar tot in 2004 was hy Russell "Stringer" Bell in die reeks – moontlik sy bekendste rol in Amerika. In 2005 was hy in die rolprent *Sometimes in April*, oor die volksmoord in Rwanda. Hy het in 2007 in die spesiale program *Black Men: The Truth* verskyn. 

In September 2009 het Elba ’n ooreenkoms geteken om in die BBC-televisiereeks *Luther* te speel; dit het in Mei 2010 begin wys. In 2008 het hy in die rilprent *Prom Night* en in *RocknRolla* gespeel. 

Hierna het *Legacy*, *The Losers* en *Takers* in 2010 gevolg. In 2011 was hy Heimdall in Kenneth Branagh se prent *Thor* (gebaseer op die Marvel Comics-superheld met dieselfde naam).

In Februarie 2012 het Elba bevestig dat hy Nelson Mandela sou uitbeeld in die prent *Mandela: Long Walk to Freedom*, wat gebaseer is op Mandela se boek, *Long Walk to Freedom*. As deel van sy voorbereiding vir sy rol het hy ’n nag alleen in ’n sel op Robbeneiland deurgebring. Vir sy spel is hy benoem vir ’n Golden Globe vir beste akteur in ’n dramaprent.

In 2015 was Elba weer Heimdall, dié keer in die prent *Avengers: Age of Ultron*. Vir sy rol in *Beasts of No Nation* is hy in dieselfde jaar benoem vir ’n Golden Globe en Bafta vir beste manlike byspeler. Sy volgende projekte is die stemwerk vir die tier Shere Khan in *The Jungle Book*, waaraan ook Bill Murray, Scarlett Johansson, Ben Kingsley, Christopher Walken en Lupita Nyong'o sal werk, en ’n opvolg van *Finding Nemo*.

## Musiekloopbaan 
duimnael|180px|Elba as DJ.
Elba het in musiekvideo's verskyn van Fat Joe (2002), Angie Stone (2004) en die rapper Giggs (2010). In 2006 het hy die EP *Big Man* met vier liedjies uitgereik. Hy was medevervaardiger van Jay-Z se 2007-album *American Gangster* en het in die inleiding opgetree. Hy het ook al op belangrike geleenthede as DJ opgetree. 

Hy het in 2009 die uitreiking van sy eerste enkelspeler, "Please Be True", aangekondig en in die uitgawe van Augustus 2009 van die tydskrif *Essence* het hy aangekondig die naam van sy daaropvolgende EP met ses liedjies is *Kings Among Kings*. Hy het sy EP *High Class Problems Vol. 1* in Februarie 2010 in Brittanje uitgereik en baie pryse daarvoor ingepalm.

Sedertdien het hy verskeie video's vervaardig, soos vir Mumford and Sons (2012) en K. Michelle (2014). Hy het ook opgetree in Mr Hudson se enkelspeler "Step Into the Shadows". Mr Hudson het weer sy album *Idris Elba Presents mi Mandela* vervaardig; dit is in November 2014 uitgereik. 

In November 2015 het Elba in Berlyn, Duitsland, die voorvertoning gedoen vir Madonna se Rebel Heart-toer.

## Persoonlike lewe 
Elba en sy eksvrou, Kim, het ’n dogter, Isan, wat in 2002 gebore is.

## Pryse 
Elba is in Mei 2007 aangewys as een van die tydskrif *People* se 100 aantreklikste mense in die wêreld. In 2013 is hy gekies as die tydskrif *Essence* se sexyste man van die jaar. Op *People* se lys van aantreklikste mans in die wêreld vir 2013 was hy nommer twee.

In Oktober 2014 het hy ’n Mobo-inspirasieprys gewen en in 2015 is hy aangewys as een van die tydskrif *GQ* se 50 bes geklede Britse mans.

Elba is in 2016 aangewys as Offisier van die Orde van die Britse Ryk (OBE) vir sy bydrae tot drama.

## Filmografie 
### Rolprente 
### Televisie 
## Pryse en benoemings 
;Gewen
*2010
***The Losers*
***BET-prys vir beste akteur
*2011
***Takers* en *Luther*
***BET-prys vir beste akteur
***Luther*
***NAACP Image Award vir uitmuntende akteur in ’n TV-fliek, minireeks of dramaprogram
***Golden Globe vir beste akteur in ’n minireeks of TV-prent
*2012
***Luther*
***Black Reel Award vir beste akteur: TV-fliek/kabel
*2014
***Luther*
***NAACP Image Award vir uitmuntende akteur in ’n TV-fliek, minireeks of dramaprogram
*2015
***Beasts of No Nation*
***Washington D.C. Area Film Critics Association Award vir beste manlike byspeler

;Benoem, uitslag uitstaande
*2015
***Beasts of No Nation*
***Bafta vir beste manlike byspeler
***Independent Spirit Award vir beste manlike byspeler
***Screen Actors Guild Award vir uitmuntende spel deur ’n manlike byspeler
***Screen Actors Guild Award vir uitmuntende spel deur ’n groep in ’n rolprent
***Luther*
***Critics' Choice Television Award vir beste akteur in ’n rolprent/minireeks
***Screen Actors Guild Award vir uitmuntende spel deur ’n akteur in ’n minireeks of TV-prent

## Verwysings 
## Eksterne skakels 
*
* 
* 15px Hierdie artikel is vertaal uit die Engelse Wikipedia